Magnhild Meltveit Kleppa (Senterpartiet), 2003-11-28:
Forslag om å opna for konkurranseutsetjing av kommunal revisjon verkar å vera prega av hastverk meir enn av ei gjennomarbeidd lovendring. Parallelt med at Stortinget handsamar denne saka, føretek ein tre offentlege utgreiingar som har relevans for saka: Bruk av offentlegheitslova overfor private aktørar, organisering av skatteinnkrevjingar og statleg tilsyn med kommunesektoren. Senterpartiet meiner det er sterke motførestillingar til konkurranseutsetjing på dette område. Vi har i dag velfungerande distriktsrevisjonar over heile landet. Om ein skal gjera endringar, bør det vera for å sikra enda betre kvalitet og effektivitet. Det kan vi ikkje sjå blir tilfellet. Her ligg det ein klar fare for auka byråkrati, mindre effektivitet og såleis òg langt dyrare tenester. Omsynet til handlefridom og effektivitet er grunnleggjande for einkvar revisjon. Forholdet til den lokale forvaltinga er særleg krevjande for han som utøver kommunal revisjon. Kunnskap om lokale tilhøve, rådgiving overfor administrasjon og politisk leiing, moglegheit til å sjå rekneskapsrevisjon og forvaltingsrevisjon i samanheng og evne til å sjå risikofaktorane i årsrekneskapane tilseier at dagens modell er å føretrekkja framfor moglegheit for oppsplitting av tenestene og dermed manglande utnytting av synergi mellom dei ulike revisjonsoppgåvene. Vi er overraska over at Regjeringa, som ivra så for denne endringa, ikkje finn å kunna seia ja til høyringsinstansane sitt ynskje om ei statleg tilsynsordning, og saman med Arbeidarpartiet og SV kunna fremja forslag om ei slik ordning. Senterpartiet har merka seg at Regjeringa flaggar revisjon av handlingsplanen mot økonomisk kriminalitet. Det er i samarbeid med Kommunerevisjonen eitt av fleire tiltak. No svekkjer Regjeringa sjølv dette samarbeidet ved hjelp av Framstegspartiet. Så vil regjeringspartia seia at denne lovendringa ikkje inneber noko pålegg. Det er altså høve til eit val for kommunane. Det er oppfatta. Her er likevel så mange uavklara spørsmål på dette tidspunktet at det hadde tent ikkje minst Kristeleg Folkeparti til ære å sørgja for ei utsetjing av denne saka til dei tre parallelle offentlege utvala var ferdige. Når det gjeld spørsmålet om sekretariat for kontrollutvalet, går Regjeringa motsett veg av kommunalt sjølvstyre. Dei føreslår overraskande nok og mot mange tunge høyringsinstansar at kvar kommune no skal ha eit eige sekretariat for kontrollutvalet. Det inneber krav om dobbel oppdekking når det gjeld tid og kompetanse, i forhold til dagens ordning, og det på eit område der det er vanskeleg med nok kvalifisert kompetanse. Det kan sjå ut som eit utilsløra grep for å pressa mindre kommunar til konkurranseutsetjing og privatisering av ein sekretariatsfunksjon som kommunane i dag handterer. Senterpartiet sine øvrige grunngivingar for å gå imot desse lovendringane går fram av innstillinga. Fleirtalet i komiteen, Arbeidarpartiet, SV og Senterpartiet, har saman levert godt grunngitte merknader om våre standpunkt. Det er etter vårt syn langt viktigare oppgåver kommunane no bør stimulerast til å bruka tid og krefter på, enn å diskutera om dei skal leggja opp til revisjonsordningar som er fristilte frå offentlegheitslova og forvaltingslova. Så til slutt: OECD melder at trenden med konkurranseutsetjing og privatisering av offentlege tenester er på retur i mange land. Det er undersøkingar som fortel om auka byråkrati, ineffektivitet, svekt demokrati og dessutan at mange av desse tenestene til slutt synest å bli ganske mykje dyrare. Når det gjeld revisjon, kan det vel faktisk ikkje vera tvil om akkurat det. Regjeringa bør ta seg desse rapportane ad notam i ein mykje større samanheng. Så heilt til slutt: Eg høyrde på representanten Apelthun Sæle sitt innlegg. Det var ikkje den bodskapen ho har framført med mest fynd og klem. Då vil eg berre gi det rådet: Det er enno tid, og det er mogleg å sørgja for fleirtal for å utsetja saka. Det ligg eit forslag om det, som Kristeleg Folkeparti hermed blir tilrådd å støtta.